Vermiste matriekseun veilig, terug by ouersEmiel Smit (18) word sedert Woensdag vermis. (Foto: Verskaf) Emiel Smit, die matriekseun van die Hoër Landbouskool Boland in die Wes-Kaap wat meer as ’n week gelede as vermis aangemeld is, is veilig en terug by sy ouers. Luidens inligting het Emiel (18) Donderdag omstreeks 17:15 ongedeerd en vrywillig by die skoolhoof se huis aangekom. Hy is sedertdien met sy ouers herenig. Nelius van Santen, voorsitter van die skool se beheerliggaam, en die provinsiale polisie het dié nuus vroegaand bevestig. Die omstandighede rakende Emiel se verdwyning en terugkeer is in dié stadium nog onduidelik. Maroela Media het vroeër berig Emiel is verlede Woensdag net ná 12:00 vir die laaste keer in die omgewing van die skool in die Agter-Paarl gesien waarna ’n soektog na Emiel op die skoolterrein van stapel gestuur is. Die soektog is later gestaak en die polisie het die moontlikheid ondersoek dat Emiel uit vrye wil die skoolterrein verlaat het.